贄見五峰燕先生
作者：王奕
朝代：宋

paragraphs: 康廬崒嵂撐青空，五峰下有神仙翁。
黄金爲佩白玉瑣，跨虹飛上燕臺穹。
紫垣蒼瑣白日靜，薇花韻的明丹衷。
帝謂公田久不井，爲提明月江西東。
某邱某壑無隠耳，貯見漢庾堆陳紅。
周官六典冢宰事，有功𤱶畝方爲忠。
蹇予落魄不耕子，半生煮字悲吟窮。
蓋頭不思戀茅屋，負笈遠拜夫子宮。
黄河泰華幸一見，於人須識歐陽公。
枯根纖芥盡收拾，藥籠未必遺芳藭。
品題願借燕許筆，可以報德歌豳風。